DStv gaan ANN7 se kontrak kanselleerMultichoice het Woensdag aangekondig dat hy sy interne ondersoek oor sy sake met ANN7-televisiekanaal afgehandel het en het besluit om nie die kontrak te hernu wanneer dit in Augustus verstryk nie. Multichoice het erken dat foute gemaak is in die manier hoe sy sake met die privaat nuuskanaal bedryf is, maar ontken dat enige korrupsie plaasgevind het. Ireen Mmatlou Magwai, woordvoerder van die departement van kommunikasie, het gesê die regering neem kennis van die besluit deur Multichoice om ANN7 van sy DStv-boeket te verwyder. “Soos vroeër genoem, benadruk Kubayi-Ngubane, die minister van kommunikasie, dat die regering nie betrokke sal raak by enige kontraktuele sake tussen twee privaat partye nie,” het Magwai gesê. “Ek wil graag my teleurstelling uitspreek dat DStv-kykers nie toegang sal hê tot die diversiteit van stemme wat ANN7 tot die land se medialandskap bydra nie,” het die minister gesê. “Daar is wel ŉ les om te leer, in die pad vorentoe, dat die regering moet kyk hoe ons huidige beleide gestruktureer is wat betref ŉ diversiteit van media-eienaarskap.” Kubayi-Ngubane het bygevoeg die regering is tevrede oor die progressiewe stappe wat Multichoice doen om ŉ nuwe nuuskanaal, met swart eienaarskap, te vind om die meerderheid van mense in Suid-Afrika te verteenwoordig. “Dit is noodsaaklik dat daar diversiteit in media-eienaarskap is om ŉ nuwe en vars perspektief te bring na die mense van Suid-Afrika.” Phumzile Van Damme, DA-LP, het egter gesê ŉ perskonferensie, wat Multichoice Woensdag gehou het, het min antwoorde gebied en talle vrae bly onbeantwoord. “Ons verwelkom Multichoice se poging om sy eie hersiening te doen van sy ooreenkoms met die Gupta-beheerde ANN7, maar dit is moeilik om objektief die bevindings te assesseer sonder om die volledige verslag te sien,” het Van Damme gesê. “ŉ Persverklaring, met baie min besonderhede, waarin daar slegs vaagweg aangedui word dat ‘foute gemaak is’, en waar niemand aanspreeklik gehou word vir dié foute nie, is eenvoudig nie goed genoeg nie. Die publiek moet die volle waarheid weet oor die onderhandelings tussen Multichoice, ANN7 en die SAUK.” Sy het gesê dit is nou duidelik dat die Onafhanklike Kommunikasie-owerheid van Suid-Afrika (Okosa)-ondersoek nou belangriker is as ooit om seker te maak dat al die feite aan die lig kom en dat diegene wat verantwoordelik is, aanspreeklik gehou word. Buiten die versoek van die DA dat Okosa ŉ dagvaarding moet bekom vir die kontrakte van Multichoice, sal die DA ook versoek dat dieselfde vir ANN7 gedoen word. “Die DA neem ook kennis van Multichoice se planne om sy kontrak met ANN7 vanjaar te kanselleer. Die DA ondersteun ŉ meervoudigheid van stemme in die media, en om nie diegene stil te maak met wie ons nie saamstem nie. Die saak is nie of ANN7 op die lug moet wees nie, maar dit gaan oor die uitruil van geld om, na bewering, regeringsbeleid te beïnvloed,” het Van Damme bygevoeg.